khistorydata/jeongjo-sjw-relations huggingface dataset:
정조 16년
以摠戎使李柱國狀啓春操令廟堂稟旨分付事傳于申耆曰與守禦廳停操事回諭畿內各操諸道水陸操戎政雖重方春豈可擾民與巡點一竝停止事令廟堂行會其餘事係稟處者不待次對草記稟處事令廟堂知悉
정조 16년
以廣州府尹沈晉賢狀啓獻陵新造食卓伍坐比舊件差小圓徑以禮器尺減柒分所見不至大段未安緣由事傳于申耆曰食卓用於卓上事體尤何等尊重則有此參差之別當初不能檢飭其責難免況筵敎申嚴更令看審更令造送更令詳問該曹以無欠草記然後始令正朝行祀之獻官看審爲有司地至矣盡矣而執頉又如許戶判事萬萬駭然獻陵祭器中執頉不但若此光陵靖陵懿昭廟祭器亦然至於元陵祭盤雖曰預備件本陵祭爵之不善修補向筵之敎果何如則爲有司者復於本陵祭器有此不謹尤豈不萬萬駭然乎其委折及初次造送更造時該曹堂郞査問草記看番次進去郞官計士處亦爲査問草記事嚴飭分付
정조 16년
以江華留守柳戇啓本長寧殿正朝祭無事設行身病猝重不得進參惶恐待罪事傳于安廷玹曰勿待罪事回諭
정조 16년
以慶尙監司鄭大容狀啓尤甚邑尤甚面里私自救急事傳于申耆曰方春民事比窮冬必難聊活言念及此耿耿在中卽見狀辭誠如是也比所料豈不甚幸然無論私賑與救急爲守宰者若不竭誠殫心民豈得免捐瘠乎來頭勤慢自有考察之道而以此先甲之諭知委列邑俾勿一毫不勤限麥秋救急諸邑守令切勿移步各其掌外一步道臣亦體此意十分惕念對揚事令廟堂嚴飭
정조 16년
以慶尙監司鄭大容狀啓停糴代捧屢奉飭敎不盡承宣之道惶恐待罪事傳于申耆曰勿待罪事回諭
정조 16년
以諸道勸婚過葬狀啓傳于申耆曰助婚之多有全闕已極駭然至於過葬以昨年薰染死亡豈有無乎報來之理而報處近於塞責不報邑名如是夥多守令之怠忽姑舍之道伯事極爲未妥諸道道臣從重推考原狀出付廟堂嚴飭各道限夏節前更爲修啓而諸道每於歲末修啓之故雖欲申飭未免後時此後每年分四等修啓京兆亦依此事分付
정조 16년
安廷玹以內醫院都提調提調意啓曰前平丘察訪李顯忠旣遞外任依例還屬本院令該曹付軍職冠帶常仕何如傳曰允
정조 16년
安廷玹以內醫院都提調意啓曰臣取考藥院謄錄則爲愼重之道闕內入直官員及衛士直所有從便權換之例矣建陽以東尤宜審愼而臣適參軍門故聞銅龍門入直訓局軍多是城外居住之類食代往來之際必不無欠潔不凈之慮鄕軍則渠輩所接皆在闕外近地番所傳食亦無掣礙難便之端以西營入直禁衛軍四十名移入銅龍門銅龍門入直訓局軍一百名內五十名換直西營五十名添入金虎門則內入直軍額別無所減而愼重之道尤爲自別以此意分付兩營何如傳曰允金虎門之添入五十名能無狹窄乎此則卿與該營都提擧及將臣相議如果狹窄令該營指一論理草記若此則集賢門軍亦當換入矣軍則同接於廣智營而其代以弘化門鄕軍十五名該把摠率領入直事分付可也
정조 16년
安廷玹以漢城府言啓曰孝烈之表著者自各部搜訪報來合爲七人故呈單則移送禮曹孝烈各人居住姓名別單書入之意敢啓傳曰知道
정조 16년
安廷玹以兵批言啓曰陞資拜營將者以不職遞罷則勿計朔數之多少還收資級載在法典矣忠州營將李東善淸州營將李翼鉉前公州營將李長煜旣於準瓜前削職所授加資依例還收之意敢啓傳曰知道今番申飭後限內捉納未必不爲渠輩在任時盡心之效特爲復資又過限則舊營將復資勿論新除營將論勘事分付可也
정조 16년
安廷玹以兵曹言啓曰前因忠淸水使金明遇邊將褒貶啓本判付內安興僉使呂從周題目旣曰民怨則何可置最關問該閫草記勘罪事命下矣故發關査問則該水使金明遇牒報以爲安興民戶爲四百餘戶而城堞修補九月始役築城石子定其尺數長則三掌廣則一尺厚則五寸每戶三塊較準捧納多數點退以至一民之屢次負石往來民人輩旣非石手則不琢不磨之石何能一一趁其長廣尺數而準納乎如是之際其所民怨勢所必至傳及於道路此是城役所使其他奉公亦皆竭誠故果爲居最云矣今以所報觀之所捧石子旣是築城之用則此與斂民利已大有間焉而一民之負石往來至於屢次其所取怨播於道路則不可以公役所用有所曲恕該僉使呂從周罷黜雖以該水使言之旣知捧石之際取怨如此則何不嚴加察飭而乃於莫重殿最糢糊說去及其關問之後初則盛稱民怨又云竭誠奉公兩面爲辭終欠別白者極爲未安該帥臣從重推考何如傳曰允
정조 16년
安廷玹以兵曹言啓曰今正月十一日武臣賓廳武經講書時宣傳官柳命源孫武子第三卷不通宣傳官尹相重三略不通禁衛營把摠鄭湋李衛公第二卷不通御營廳把摠李在淵三略不通竝依定式推考何如傳曰允
정조 16년
申耆以訓鍊都監言啓曰本局把摠尹壽民身病猝重勢難察任改差何如傳曰允
정조 16년
申耆以訓鍊都監言啓曰本局待年軍金億萬李東鎭私獵出去楊州馬背巖近處大虎一頭捉得來納依例陞定元軍各三升一疋木綿二疋布子一疋施賞之意敢啓傳曰知道與元軍有異差備賞格雖非可論元軍卽爲陞充可也
정조 16년
都摠管安昌君燝疏曰伏以臣本以無似之質猥叨摠管之任今月初四日入直本府矣經歷金鍾翕時在直中乃於初五日終日貪飮達夜使酒至欲毁裂其郞廳所揭板爲府隷所挽止則移怒府吏傳語於入直堂上欲治其罪云故臣初不知爲何事不得已許之則其所治罪之擧措乃使露膝壓跪於仰瓦之上移時而後止此等酷刑未知見得於何處而一邊捶楚水工號呼之聲令人駭愕臣非不知卽日論責而泥醉不省之人又將作何許怪擧故隱忍經夜姑無一言矣翌朝忽來請見故臣不爲延接但以後日相見之意溫辭以答則鍾翕隔窓却立大聲咆哮一則曰待郞廳之道不可如此二則曰爲堂上之體大段失着其他口中無數誶語臣不必索言其時悖戾之狀衆目所覩而爲僚堂所叱責黽勉退去臣固疲劣不足言而一郞廳之侮辱豈至於此耶臣猶容忍略爲施罰於郞廳下隷又用罰直之例則亦不聽從晏然在家其所驕倨莫敢誰何此莫非臣之不似冒據匪叨貽羞本府至於如此臣實靦然無以抗顔伏乞聖慈削臣所帶摠管之職以重朝體以安微分焉臣無任屛營祈懇之至答曰省疏具悉摠郞金鍾翕所爲不可責之以常性以郞官叱辱堂上已關紀綱外此擧措之乖悖姑勿論下屬治罪自有例施之笞棍則爲此虐酷之刑者渠罪尤無所逃丙申間見一宣傳官禁中直處酷治內吹之擧至于今未嘗一除守令筵臣或言其篤老之親而不可以渠一身之私情或忽百里之民命非不知可矜而終未之聽從況此人所爲甚於一宣傳官乎爲先削其薦汰其職出付兵判嚴棍捧招草記上而揭板欲毁中而堂上則詬叱下而府屬用酷刑有一於此該郞宜卽來告于兵曹該堂亦當據實草記而終無一言者萬萬駭然其時入直堂上及行公堂上一竝罷職入直郞廳行首郞廳汰去亦令兵判棍問草記其餘行公郞廳亦爲嚴處次令兵判棍問其不發告委折草記大抵摠府郞廳之不擇莫如近日如是之故有似此所犯此後復舊例除非表表有地處人毋敢如前雜冗事嚴飭該曹卿其勿辭行公
정조 16년
江華留守柳戇疏曰伏以三陽載新百錄滋至社壇祈穀誠禮克備太廟展謁孝思益伸百僚騰賀神人胥悅臣於此時跡滯海島心懸象魏徒切瞻天戀闕忭欣頌祝之帎仍伏念臣以釁累廢錮之蹤荷天地生成之澤前後拂拭皆出特恩頂踵毛髮罔非造化臣非木石寧不知感糜粉隕結未足以仰酬萬一乃以簿劣之才猥叨居留之任思欲殫竭心力修擧廢墜少效涓埃之報而積弊因循軍政疎虞且當歉歲民事孔艱常恐智慮淺短無以撫綏疲氓振刷宿瘼終不免爲辜恩負國之歸日夕憂懼若隕淵谷且伏況臣少患風濕之疾老益沈痼氣血凋耗神精消亡起居之際行步蹣跚非但通朝之所共知抑亦聖明之所俯燭也非不知謝病引退以便調護而只緣生逢堯舜未忍便訣有命輒膺不敢告勞眷戀遲回以至于今今則犬馬之齒恰滿七十已屆古人懸車之年矣形神日益朽敗筋力日益憊頓實無强策駑鈍整理劇務之望誠懼一朝顚仆生爲僨事之臣死爲不瞑之鬼玆敢冒萬死仰瀆宸嚴伏乞天地父母察臣癃病有難自力諒臣實情非出飾詐特命鐫遞臣職名使臣得以安意調病以幸公私焉臣無任屛營祈墾之至答曰省疏具悉年至懸車力猶强壯卿其勿辭行公
정조 16년
壬子正月十一日辰時上御誠正閣輪對官入侍時右承旨李義弼同副承旨尹東晩記事官李海淸記注官金良倜承膺祚內資主簿崔弼濟議政府司錄鄭彦仁尙瑞直長洪大協都摠經歷尹弘心以次進伏訖上曰左承旨左副承旨入侍賤臣承命出與左承旨李晩秀左副承旨申耆偕入進伏命書傳敎曰番次苟艱在外及未肅拜玉堂許遞今日政差出待下批牌招察任上曰政官牌招開政出榻敎上曰摠郞等出付兵曹人中姑未勘罪者爲先令該曹口傳另擇相換出榻敎命書傳敎曰因宰臣疏思之除夕齋所欲爲下敎而未果者已例旣多今何獨靳卿宰年七十今年陞資而不滿一階未入耆社者令該曹今日政知事作窠擬入以示朝家尊年之意命退諸臣以次退出
정조 16년
都承旨徐邁修坐左承旨李晩秀內閣直右承旨李敏采坐左副承旨洪仁浩坐右副承旨申耆坐直同副承旨安廷玹坐直注書李海淸仕直一員未差假注書蔡一祥仕事變假注書未差
정조 16년
洪仁浩啓曰大司憲丁範祖執義趙鍚穆掌令宋煥箕洪彦燮持平崔顯重南必鍚俱在外監察茶時之意敢啓傳曰知道
정조 16년
傳于安廷玹曰禮兵房承旨入侍
정조 16년
徐邁修啓曰吏曹郞廳來言承旨有闕政事取稟傳曰前望單子入之待下批牌招察任
정조 16년
承旨前望單子入之李敏采洪仁浩落點
정조 16년
徐邁修啓曰新除授承旨李敏采方在罷散中何以爲之敢稟傳曰敍用
정조 16년
傳于李敏采曰右承旨入侍
정조 16년
申耆啓曰宣傳官來言內吹軍案修正次請出矣敢啓傳曰知道
정조 16년
兵曹口傳政事以姜五成爲禁衛中軍訓鍊正單李得濟
정조 16년
以平安監司洪良浩狀啓道內遺棄兒收養事傳于李敏采曰方春賑貸之政在壯丁猶不可忽況黃口乎近來飭令稍弛典則頒示有名實不副之歎文王之所以爲文王卽先斯四者此擧又豈非恤四中之一事乎令廟堂拔例嚴飭諸道至於私賑諸道尤宜另念處以此申加嚴飭日前見狀啓欲爲下敎而未果關西嶺南伯皆以不煩公賑從便救急爲說而所謂救急者若失其方營邑之賑貸適足爲富戶難支之端則是朝廷吝穀不念民弊也其爲苟且孰大於是況富民亦民也勒令勸分則貧富可謂均受其害亦豈成說乎亦令廟堂嚴飭各該道勒分之擧一切勿爲若此則鳩穀之方不可不指示此則左相往復道伯停當以空名帖量宜成送之意論理草記事招致備邊郞傳之
정조 16년
申耆以禮曹言啓曰傳曰歲後隆寒甚於歲前待稍解欲行歲謁之禮今日日寒倍甚於近日百官軍兵之冒寒陪衛未有甚於今年歲初況廟謁已行之南殿行禮吉日以望前後更爲推擇宮謁欲差先或同日行禮以待下敎事分付禮曹事命下矣永禧殿殿謁吉日卽令官池日賓推擇則十二日十三日吉十四日拘忌十五日吉十六日十七日十八日十九日二十日俱有拘忌云以何日定行乎敢稟傳曰以十五日爲之
정조 16년
申耆以禮曹言啓曰卽接貞陵參奉所報則今十四日本陵來六朔朔望焚香香陵官一員當爲祗受陪進而參奉今方入直令洪樂舜謂以報瓜病不供職受香無人云矣令洪樂舜之病勢未知其何如而姑不出代則莫重受香稱以報瓜不肯陪往致此牒報萬萬駭然令洪樂舜爲先改差其罪狀令該府拿問重勘其代亦令該曹口傳差出以爲受香陪進之地何如傳曰報瓜則直出代便是已遞不欲供職似然以洪樂舜之故將無故作散此已可矜添之以拿勘近於已甚遷轉間供職事分付可也
정조 16년
申耆以備邊司言啓曰園幸時隨駕軍馬糧太區劃更爲草記事命下矣大駕展謁園所還御本府之後或試士或試射每示慰悅之意則其間日字之或多或少不可預定當初草記中各營門糧太磨鍊之際以幾日幾時爲言者雖出於援引昨年之例揆以事體終有未安亦有所行不得者臣意則糧太一時容入旣定其數則無論九時十時該營自當照此擧行設令臨時有日字加數之事自下推移亦不無其路此則非所可慮故幾日幾時今不欲斷定訓局如此則本兵與禁御兩營自當照訓局例擧行亦不必更加商議至於保軍所贏餘錢二千五百兩自今年全數生殖然後可無他日用下時不足之嘆此則依下敎奉行之意已爲分付今番則本局餉色有若干米太所餘條以此磨鍊上下足可相當該將臣所區劃如此大抵軍馬糧太勿論幾時其所入不至大段各營將臣似不至以此貽慮朝家當此新定式之日使之更加惕念上以體聖意之勤摰下以敷軍卒之實惠斷不可已矣敢啓傳曰知道
정조 16년
申耆以備邊司言啓曰園幸時都監兵曹隨駕軍馬糧太區劃後草記以聞事命下矣依下敎兵判訓將相議則訓將趙心泰以爲本局園幸隨駕軍馬總以計之軍爲一千三百二十六名馬爲五百五十七匹糧米每軍每時米一升馬太每馬每日太二升往還竝依昨年例以三日七時磨鍊則米爲六十一石十三斗二升太爲十八石八斗五升而米每石錢五兩太每石錢三兩令以計之略綽爲三百六十五兩零數雖無多必辦歲下之資然後可以永久遵行矣本局保軍所設置數十年見今所儲殆過二千五百兩今若以此付諸軍糧條一以示朝家軫恤之澤一以除貪卒齎糧之弊則庶使實惠下究上項保軍所贏錢二千五百兩中二千兩以園幸時隨駕軍馬糧太之資仍付本所從長取贏歲備四百兩錢以爲每年上下之地事成節目擧行至於今番幸行旣在設施之前以餘錢五百兩從實數依式例上下極涉便宜云兵判李秉模以爲龍虎營軍兵隨駕爲二百四十依訓局例以往返七時每名每時一升磨鍊則米爲十一石三斗價錢每石五兩計之則錢爲五十六兩軍馬一百五十六匹每日太二升磨鍊則太爲五石三斗每石價錢三兩合爲十五兩六錢以都數計之不過七十一兩六錢矣禁旅賞試射條四百兩每年自二軍色移來一軍色而近作行用極爲無義此錢中除出此數計給軍糧則不犯經用而亦無難便之端云禁御兩營亦不可不同時約束故竝爲招問則御將李邦一以爲常年隨駕軍爲一百三十九名馬爲九十三匹依訓局例磨鍊則糧米爲六石七斗三升太爲三石一斗五升而米價每石五兩太價每石三兩都合錢四十一兩七錢若値本應隨駕當次之時則軍爲一千二十七名馬爲三百五十五匹七時糧太用訓局例計以價錢則都合錢爲二百七十五兩一錢無論常年與當次其所區劃以本廳屯稅錢生殖爲之則可無他慮云禁將徐有大以爲常年則軍二名隨之若値隨駕當次之時則軍爲九百十九名馬爲三百八匹用訓局例磨鍊則七時糧太價錢都合爲二百四十五兩二錢而本營則實無從他路區處之道一年行用雖患不足而從此中用下爲宜云矣本兵與諸將臣之議如右所陳竝依此施行恐合事宜而至於糧太七時云者特以昨年例磨鍊者園幸時日字之或多或少不可硬定雖或有過於七時此則使該營門一一上下使軍馬無有臨時窘速之弊事亦爲一體分付何如傳曰允
정조 16년
申耆以兵曹言啓曰今正月十五日大駕詣永禧殿展謁時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰訓局步軍十六哨馬軍三哨爲先後厢御營廳留陣禁軍三番隨駕可也
정조 16년
申耆以兵曹言啓曰都摠管安昌君燝上疏批旨內金鍾翕所爲不可責之以常性以郞官叱辱堂上已關紀綱外此擧措之乖悖姑勿論下屬治罪自有例施之笞棍則爲此虐酷之刑者渠罪尤無所逃丙申間見一宣傳官禁中直處酷治內吹之擧至于今未嘗一除守令筵臣或言其篤老之親而不可以渠一身之私情或忽百里之民命非不知可矜而終未之聽從況此人所爲甚於一宣傳官乎爲先削其薦汰其職出付兵判嚴棍捧招草記上而揭板欲毁之中而堂上則詬叱下而府屬用酷刑有一於此該郞宜卽來告于兵曹該堂亦當據實草記而迄無一言者萬萬駭然其時入直堂上及行公堂上一竝罷職入直郞廳行首郞廳太去亦令兵判棍問草記其餘行公郞廳亦爲嚴處次令兵判棍問其不發告委折草記事命下矣依傳敎金鍾翕等一竝捉來發問目嚴棍取招金鍾翕問目內乖悖之擧不一其端而堂郞體貌有關紀綱則肆然叱辱已非常性下屬治罪自有笞棍則法外酷刑尤極駕駭特敎棍問至爲嚴重許多所犯毋敢隱諱一一直告所供內矣身初四日入直初五日略干飮酒而同官沈弘祖以番次事欲治下吏矣身進去堂上直所以來見之意言通則堂上不見故矣身以郞廳請謁而堂上不見其在待郞廳之道理不然云云言辭自不免不恭則堂上勃然大怒卽呈所志云故初六日書所志以給下吏而已下屬酷刑事沈弘祖欲治下吏而適値齋日不得施笞棍果爲法外之刑實非矣身所爲揭板毁棄事沈弘祖之欲出番也下吏拒執言甚不順矣身以爲體統若此此等懸板將焉用哉撤毁無妨云翌日出番此外無他可達之事云沈弘祖問目內今以金鍾翕所供觀之鍾翕之起鬧全由於汝之故而下隷法外之刑亦非鍾翕所爲乃是汝之所爲則與鍾翕一而二二而一毁其揭板詬辱堂上之擧亦必與鍾翕一般其所不爲來告兵曹者以其罪同之故欲爲掩覆之致其間委折一一無隱直告所供內以爲矣身以下位初五日入直與金鍾翕果爲飮酒而若有新來人則新來入番自是廳規故以此言于掌吏處則以爲昨年十二月下位雖得曹司未納禮木及行禮則不得出番之意一會揭板然則此懸板撤去云云撤去之說極爲不恭其後又有悖說故欲爲治罪則適値齋日以一時忿怒果使跪坐于仰瓦之上惶恐遲晩金鍾翕叱辱堂上之事實非矣身所知無他可達之辭云李寬會問目內金鍾翕乖悖之擧罔有紀極而身爲行首郞廳所當卽地來告兵曹以爲處置之地而袖手傍觀終無一言若非鍾翕相關之致必是爲鍾翕掩覆之計其間委折一一直告所供內以爲矣身初五日夕移職故金鍾翕事未及聞之云尹弘心問目內李寬會以行首郞廳初五日夕移拜他職則汝當爲行首而此等駭悖之擧何不來告兵曹泯默度日乎此莫非掩覆之計其時委折從實直告所供內以爲初八日始聞金鍾翕事往見鍾翕力言其事體不然之狀又爲往見安昌君以爲郞廳若有不恭之事則諸郞廳擧廳報兵曹有何不可而聞堂上欲上疏云何必至於此境乎安昌君以爲然則爲好云矣身以初十日一會出令矣伊日堂上忽呈上疏不得一會只待處分云李文道李雲祐金益淳尹範會李潤默趙台鎭具載厚李熙燮等問目內金鍾翕沈弘祖駭悖之擧一府之所共知則毋論毁板與法外施刑詬辱堂上有一於此身爲行公郞廳所當卽爲來告於兵曹以爲勘處之地而許多日終無一言者萬萬可駭特敎嚴問事體至重毋敢隱諱從實直告李文道所供內以爲矣身初四日除拜初九日入直矣伊日夕得聞安昌君上疏之說問其委折則以金鍾翕不恭事爲之云矣身雖欲往告于兵曹不先不後在於堂上治疏之際則便同先告免罪之計不得告之云李雲祐所供內以爲矣身初六日與金鍾翕替直略有所聞而不分明故問于伴直沈弘祖則以爲從當知之云不爲明白言之矣身雖不入直事實果未詳知及其堂上上疏之後始乃詳聞云金益淳尹範會等所供內以爲矣身等差祭初十日行祭後來到矣家則本府下人來傳一會云故進去闕下始知金鍾翕事而一會則以堂上上疏不得爲之云李潤默所供內以爲矣身初九日監軍初十日納牌後始聞金鍾翕事與堂上上疏之說而已一會事亦不知云趙台鎭所供內以爲矣身漠然實不知廳中事矣初十日始聞一會之報來到闕下而一會則因堂上上疏而不爲金鍾翕事其時始爲知之云具載厚李熙燮所供內以爲金鍾翕初未知之及聞一會之報來到闕下始知其事實而堂上旣呈上疏故一會不得爲之而歸今此事端本由於沈弘祖而法外之刑又是弘祖所爲則該堂疏語之竝歸鍾翕未免爽實毁棄揭板之說詬辱堂上之擧鍾翕無辭自服可謂一而二二而一而固無彼此輕重之可論李寬會雖以其時行首入於該府現告其日夕移拜外任未及聞之似無足怪李寬會移職後尹弘心乃爲行首則設如渠言初八日始得聞之所當一會擧廳報兵曹而不此之爲往來於金鍾翕及摠堂之家有若緩頰然者已涉不緊初十日一會之令亦難免稽滯之罪李雲祐旣與沈弘祖多日伴直弘祖之不爲明言益可見弘祖之無狀而雲祐之泛聽度日極爲矇然其他各人等雖以晩時聞之一辭自明事當一竝勘處以懲日後而旣有棍問之命爲先捧供以入之意敢啓傳曰供招與疏語略有相左疏語則以三罪竝屬金鍾翕而諸供則以法外之刑歸之沈弘祖而渠亦無辭自服弘祖削名仕籍還屬禁旅鍾翕則酷刑事旣脫空而毁板及叱辱兩罪渠亦不得發明然則削薦過矣且所謂揭板意謂莫重受敎廳風之板矣今聞不過是渠廳新揭之完議云爾則亦非大罪只以郞廳叱辱堂上之律卿其卽爲詳考擬律草記李寬會極爲曖昧尹弘心以之次行首以已遷轉之人書送現告萬萬可駭與李雲祐不卽擧行之罪分等指一勘律草記其餘各人等別無更問之端分揀放送可也
정조 16년
洪仁浩以訓鍊都言啓曰內醫院草記批旨內允金虎門之添入五十名能無狹窄乎此則卿與該營都提擧及將臣相議如果狹窄令該營指一論理草記若此則集賢門軍亦當換入矣軍則同接於廣智營而其代以弘化門鄕軍十五名該把摠率領入直事分付可也事命下矣金虎門軍兵入直處所本自有裕亦有空間雖五十名添入果無狹窄之慮故謹依批旨銅龍門軍五十名把摠率領移直金虎門五十名哨官率領換直西營集賢門軍十五名廣智營添入後哨官出直而竝待標信擧行之意敢啓傳曰知道
정조 16년
洪仁浩以禁衛營言啓曰依內醫院草記批旨西營入直本營鄕軍四十名該將官率領與銅龍門入直訓鍊都監將官軍兵相換入直而弘化門入直鄕軍十五名除出把摠率領與集賢門入直訓鍊都監將官軍兵替代入直而竝待標信擧行之意敢啓傳曰知道
정조 16년
洪仁浩以守禦廳言啓曰本廳親牙兵左司把摠李泌身病沈重勢難察任今姑改差何如傳曰允
정조 16년
洪仁浩以義禁府言啓曰忠淸監司朴宗岳狀啓據刑曹粘目內稷山前縣監李儒修移本府處之事允下矣李儒修下去忠淸道沔川地云依例發遣府羅將拿來何如傳曰待待命拿囚
정조 16년
壬子正月十二日未時上御重熙堂右承旨入侍時右承旨李敏采記事官李海淸記注官金良倜承膺祚以次進伏訖上命讀公事仍書判付訖命退諸臣以次退出
정조 16년
都承旨徐邁修坐左承旨未差右承旨李敏采坐左副承旨洪仁浩坐直右副承旨申耆坐同副承旨安廷玹坐直注書李海淸仕直一員未差假注書蔡一祥仕事變假注書未差
정조 16년
洪仁浩啓曰來十八日專經武臣殿講日次矣敢稟傳曰待下敎
정조 16년
傳于申耆曰軍士房承旨禮房承旨入侍
정조 16년
以寶劍望筒傳于徐邁修曰老病及導駕進去時帶詞訟摠管許遞時帶亞將人亞將改差差代摠管之代政官牌招開政
정조 16년
有政吏批判書金文淳進參判朴祐源進參議沈煥之式暇都承旨徐邁修進以沈豐之爲工曹判書鄭好仁爲掌樂提調李秉模爲軍器提調李齊淵爲掌樂僉正金達淳爲兵曹正郞姜克成爲禮曹佐郞李尙寯爲監察柳鎭茂爲長淵縣監
정조 16년
兵批判書李秉模進參判李在學入直進參議尹東晩參知柳文養病左副承旨洪仁浩進以金頤柱具㢞爲都摠管李祖承李頤祥爲副摠管趙台鎭爲都摠經歷
정조 16년
兵曹以任嵂爲禁衛中軍
정조 16년
安廷玹啓曰卽見江原監司尹師國勸農有旨祗受狀啓則封發在於初四日而今日始爲到院如是稽滯萬萬未安當該道臣推考何如傳曰允
정조 16년
傳于洪仁浩曰左承旨許遞
정조 16년
申耆啓曰時囚罪人趙儀逵等以草記照律勘放事命下而判義禁未肅拜次堂例不得擧行云判義禁韓光會卽爲牌招何如傳曰令次堂擧行
정조 16년
兵曹口傳政事副司直李晩秀
정조 16년
以平安監司洪良浩狀啓老人歲饌數爻開錄事傳于安廷玹曰其中百歲老人之夫妻偕老者加給外夫給宴需妻給紬綿仍令地方官存問狀聞以示朝家尊高年之意事回諭
정조 16년
安廷玹以吏曹言啓曰今此宗廟望祭大祝以前佐郞韓商新塡差而時無職名令該曹口傳付軍職何如傳曰允
정조 16년
申耆以戶曹言啓曰因廣州府尹沈晉賢以獻陵祭器中新造食卓五坐比舊件差小圓徑以禮器尺減七分事狀啓判付內食卓用於卓上事體尤何等尊重則有此參差之別當初不能檢飭其責難免況筵敎申嚴更令看審更令造送更令詳問該曹以無欠草記然後始令正朝行祀之獻官看番爲有司地至矣盡矣而執頉又如許戶判事萬萬駭然獻陵祭器中執頉不但若此光陵靖陵懿昭廟祭器亦然至於元陵祭盤雖曰預備件本陵祭爵之不善修補向筵筵敎果何如則爲有司者復於本陵祭器有此不謹尤豈不萬萬駭然乎其委折及初次造送更造時該曹堂郞査問草記看審次進去郞官計士處亦爲査問草記事嚴飭分付事命下矣今番各陵園墓祭器修補與改造時臣矇無知覺不能檢察屢勤飭敎至有再次修改之事而又有此執頉之擧臣之罪負萬殞猶輕而獻陵食卓五坐初次造送時旣不能較看新舊致有參差光陵祭器初再次連爲修改靖陵祭器初次修改而更爲奉審時又不能覺察其欠處元陵祭盤初次執頉三坐竝爲修改而再次郞廳奉審時無執頉之事故不爲改備懿昭廟祭器初無來報之事故其有頉與否臣茫然未知不能修改莫非臣昏昧不善擧行之罪而看審次進去郞官具膺處査問則以爲其時健元陵元陵祭器一一奉審而元陵祭盤俱爲無頉預備件初不出示故果未執頉云獻陵靖陵祭器奉審計士林志養處査問則以爲獻陵祭器中食卓新舊件俱爲無頉故參差與否不得較看靖陵祭器初次造送之外別無欠處故亦未執頉云光陵祭器奉審計士李景老處査問則以爲初次造送外有頉件竝爲奉來而新舊件未能較看云査問工曹則初次造送時判書具㢞郞廳李晉秀趙儀逵更造時判書具庠郞廳閔垠趙儀逵云矣祭器事體何等尊重而臣觸事憒劣奉職無狀致有此許多欠頉惶隕震越恭竢嚴誅之意敢啓傳曰卿則推考郞廳具膺從重推考莫非卿矇然之致計士何責乎工判亦爲推考該郞再犯者拿問嚴處初犯者拿處可也
정조 16년
洪仁浩以備邊司言啓曰因停操判付有事係習操稟處者不待次對草記稟處之命矣聖意難於擾民各道水陸操及巡點旣命停止諸道官鎭門聚點及咸鏡監營獨鎭部鍊亦係擾民之端姑爲一體停止之意竝分付何如傳曰允
정조 16년
洪仁浩以兵曹言啓曰依下敎永肅門傳漏軍金三卜金貴才水閣傳漏軍元泰丁馬軍營傳漏軍朴成中金虎門軍士朴命卜朴旺嬾敦化門軍士申宗甲丹鳳門軍士李順土里李阿只金鐵甲東所軍士韓得弼北所軍士金又先宋三春等處各去核二斤依例題給之意敢啓傳曰知道
정조 16년
洪仁浩以兵曹言啓曰新除授森森坡萬戶朴仁儉呈狀內老母今年七十二歲且無兄弟法不當遠離赴任云邊將之親年七十歲以上無兄弟獨身者許遞其任載在法典改差何如傳曰允
정조 16년
洪仁浩以兵曹言啓曰金鍾翕等捧供草記批旨內供招與疏語略有相左疏語則以三罪竝屬金鍾翕而諸供則以法外之刑歸之沈弘祖而渠亦無辭自服弘祖削名仕籍還屬禁旅鍾翕則酷刑事旣脫空而毁板及叱辱兩罪渠亦不得發明然則削薦過矣且所謂揭板意謂莫重受敎廳風之板矣今聞不過是渠廳新揭之完議云爾則亦非大罪只以郞廳叱辱堂上之律卿其卽爲詳考擬律草記李寬會極爲曖昧尹弘心以之次行首以已遷轉之人書送現告萬萬可駭與李雲祐不卽擧廳之罪分等指一勘律草記其餘各人等別無更問之端分揀放送可也事命下矣依傳敎沈弘祖還屬禁旅李寬會李文道金益淳尹範會李潤默趙台鎭具載厚李熙燮等分揀放送取考律文則大明律罵詈條有曰佐職統屬罵本衙門五品以上長官者杖八十公式條有曰奏事錯誤者杖六十不應爲條有曰凡不應得爲而爲之者笞四十大典通編推斷條有曰犯私罪杖八十奪告身三等杖六十奪告身一等笞四十附過還職犯枉法受贓外笞杖竝收贖云矣金鍾翕杖八十奪告身三等尹弘心杖六十奪告身一等李雲祐笞四十附過還職而笞杖竝收贖何如傳曰依允如有功議各減一等
정조 16년
洪仁浩以兵曹言啓曰金鍾翕杖八十奪告身三等尹弘心杖六十奪告身一等李雲祐笞四十照律草記批旨內依允如有功議各減一等事命下矣金鍾翕九代祖靖國功臣友曾非議親云功減一等杖七十奪告身二等尹弘心六代祖奮義原從功臣之復非議親云功減一等笞五十解見任別敍李雲祐五代祖奮義原從功臣崇元非議親云功減一等笞三十竝收贖放送之意敢啓傳曰知道
정조 16년
禁府啓目前工曹正郞李晉秀閔垠等原情云云傳旨內辭緣泛稱遲晩刑推得情何如判付啓除刑推以草記照律勘放爲良如敎又啓目工曹佐郞趙義逵原情云云傳旨內辭緣泛稱遲晩刑推得情何如判付啓除刑推以草記照律勘放爲良如敎
정조 16년
壬子正月十三日辰時上御重熙堂軍士房承旨禮房承旨入侍時右副承旨申耆同副承旨安廷玹記事官李海淸記注官金良倜承膺祚以次進伏上命廷玹書傳敎曰廟謁擧動時隨駕馬兵除甲冑再明擧動一體爲之事分付上命耆書傳敎曰再明日卽孟朔大奉審日也先詣眞殿行禮後出宮門路以拱辰門爲之外門路弘化門爲之南殿展拜後次詣景慕宮展拜路由館峴事分付命退承史以次退出
정조 16년
都承旨徐邁修坐左承旨李義弼未肅拜右承旨李敏采坐直左副承旨洪仁浩坐右副承旨申耆坐直同副承旨安廷鉉[安廷玹]坐注書李海淸仕直一員未差假注書趙台榮仕事變假注書未差
정조 16년
藥房提調吳載純副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不壬區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 16년
徐邁修啓曰明日大駕詣永禧殿入齋室後王大妃殿惠慶宮問安何承旨進去乎敢稟傳曰左副承旨進去
정조 16년
洪仁浩啓曰大司憲丁範祖執義趙鍚穆掌令宋煥箕洪彦爕持平崔顯重南必鍚俱在外監察茶時之意敢啓傳曰知道
정조 16년
申耆啓曰明日朝參議註中宣敎一節誤爲添入臣之矇然捧入不勝惶悚而莫重儀註有此違錯事極未安當該堂上推考郞廳則所當論勘而本院請推之外無他可施之罰何以爲之敢稟傳曰允陳賀外豈有宣敎之例大是不察爾則推考該郞何責勿論可也
정조 16년
傳于申耆曰禮兵房承旨入侍
정조 16년
傳于安廷鉉曰左副承旨同副承旨入侍
정조 16년
傳于徐邁修曰懸頉及未肅拜摠管許遞前望單子入之待下批牌招察任
정조 16년
摠管前望單子入之都摠管安春君副摠管徐有和任嵂曺允亨申大顯落點
정조 16년
傳于徐邁修曰刑曹參議前望單子入之
정조 16년
刑曹參議前望單子入之徐榮輔落點
정조 16년
吏曹口傳政事安春君西淸君煋光恩副尉金箕性竝單付
정조 16년
申耆啓曰假注書蔡一祥身病粹重勢難察任今姑改差何如傳曰允
정조 16년
蔡一祥改差代以洪樂敏爲假注書
정조 16년
洪樂敏在外代以趙台榮爲假注書
정조 16년
徐邁修啓曰明日擧動時承旨不可不備員未差之代政官牌招開政差出待下批牌招察任何如傳曰允
정조 16년
徐邁修以吏曹言啓曰再昨年關西熙川民事何可責馬之不瘦乎馬肥而民飢正爲該倅降資之罪今若膠守前例用相反之律大有違於貴人賤畜之聖訓今番分養馬執頉降資中前郡守李得臣勿論事分付該曹此外若有其時賑邑及尤甚邑一體勿論草記事命下矣谷山前府使朴天衡平安前兵使李得濟俱是賑邑兵使守令降資一款竝勿論何如傳曰允今日政隨品陞付軍職江陵其時民事雖非純是尤甚無異尤甚至於長淵倅之加資是何等莫重莫大之事則豈可混用不緊之例降乎兩邑倅李集斗安宗厚一體勿論可也
정조 16년
有政吏批判書金文淳病參判朴祐源進參議沈煥之進右承旨李敏采進啓曰禮曹參議今當差出而擬望之人乏少承旨竝擬何如傳曰允以李義弼爲承旨任希問爲工曹佐郞柳謐爲中部令安邁權爲典籍林鳳護爲宗簿主簿李晩秀爲禮曹參議
정조 16년
兵批判書李秉模病參判李在學病參議尹東晩病參知柳文養進右副承旨申耆進副司勇尹思進副護軍李得濟副司直朴天衡以上單付
정조 16년
以江原監司尹師國狀啓蔚珍士人尹思進老病不得起送以所著井觀癡說三冊通書衍義一冊雜著一冊監封上送事傳于安廷鉉曰欲見其人先求其文矣觀卿狀辭老莫遠致云不可强處豈可强之蔚珍士人尹思進江原道嶺東敎養官差下使之誠心訓誨他道敎養官則守令察訪中例兼而此則特差也不可無職名令該曹依京敎官例付軍職成送官敎見其所著諸書精於河洛之數悟得理氣之分如許識解如許功程在詩禮之家猶難能逖矣僻鄕草野之中有如許之人豈不奇喜今若一番披閱冊張抛置之案頭而已則殊非召其人索其書之意然其編簡之斷爛義例之出入可知其事力之不逮原冊五卷還爲下送卿其卽令地方官與思進十分爛商更加淘洗照檢定成二三卷仍自本道刻板或自芸閣活印間務從便當而莊板之處印本之數往復內閣爲之事令內閣回諭
정조 16년
以黃海監司李敬一啓本平山府定配罪人徐有聞到配事傳于安廷鉉曰猜得妄度之弊卽近日翰林輩弊俗也死罪也今番所犯渠輩焉逭懲一之典而洪樂游之勸敎洪明浩無論如彼如此有難以此加罪只於徐有聞處分矣更思此則分數未免稍越一界若或不悛前習一有冒犯其所痛治必不至於後時姑爲分揀事回諭擧措則令人代羞而體貌則甘歸犯分初何心抵罪不奉書更何心反請諸臺之罪乎何必索言不足深責洪明浩外亦豈更有明浩者毁劃彝典金海遠竄罪人洪明浩亦爲分揀陰竹縣放逐罪人李重蓮一體放送事分付
정조 16년
洪仁浩以義禁府言啓曰時囚罪人李晉秀閔垠等原情公事判付內以草記照律勘放事命下矣李晉秀閔垠等傳旨內各陵廟祭器造送時欠頉初犯拿處罪取考律文則大明律造作不如法條有曰凡造作不如法者笞五十制書有違條有曰凡奉制書有所施行而違者杖一百名例有曰二罪俱發以重者論大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李晉秀閔垠等從重論各杖一百收贖告身盡行追奪放送何如傳曰再犯者重勘一犯宜有差等以公罪功議區別減等可也
정조 16년
洪仁浩以義禁府言啓曰李晉秀閔垠等各杖一百收贖告身盡行追奪照律草記批旨內再犯者重勘一犯宜有差等以公罪功議區別減等事命下矣李晉秀閔垠等以公罪各杖一百收贖而李晉秀十一代祖石亨佐理功臣閔垠八代祖孝曾靖國功臣云功減一等各杖九十收贖之意敢啓傳曰知道
정조 16년
洪仁浩以義禁府言啓曰時囚罪人趙儀逵原情公事判付內以草記照律勘放事命下矣趙儀逵傳旨內各陵廟祭器造送時欠頉再犯拿問嚴處罪取考律文則大明律造作不如法條有曰凡造作不如法者笞五十若不堪用及應改造者計所損財物及所費雇工錢重者坐贓論罪止杖一百徒三年大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣趙儀逵杖一百收贖告身盡行追奪忠淸道藍浦縣藍田驛徒三年定配而以傳旨內辭意具罪目依例發遣府羅將押送配所何如傳曰定配則過矣奪告身功議區別減等放送可也
정조 16년
洪仁浩以義禁府言啓曰趙儀逵杖一百收贖告身盡行追奪徒三年定配照律草記批旨內定配過矣奪告身功議區別減等事命下矣趙儀逵杖一百收贖告身盡行追奪而漢原府院君五寸親云議減一等杖九十收贖奪告身四等之意敢啓傳曰知道
정조 16년
壬子正月十四日辰時上御重熙堂禮兵房承旨入侍時左副承旨申耆同副承旨安廷玹記事官李海淸記注官金良倜承膺祚以次進伏訖上命書傳敎曰傳香承旨馳詣宗廟景慕宮奉番摘奸以來又命書傳敎曰郞官因該曹捧招草記區別處分則堂上不可異同摠管罷職人中伴直摠管外竝敍用仍令該曹口傳付軍職又命書傳敎曰明日卽上元日也依近例明夜及前一夜後一夜皆弛禁事分付又命書傳敎曰再昨年關西熙川民事何可責馬之不瘦乎馬肥而民飢正爲該倅降資之罪今若膠守前例用相反之律大有違於貴人賤畜之聖訓今番分養馬執頉降資中前郡守李得臣勿論事分付該曹此外若有其時賑邑及尤甚邑一體勿論草記事分付又命書傳敎曰歲初朝參明日展謁後當爲之處所明政門爲之命退承史以次退出
정조 16년
都承旨徐邁修坐左承旨李義弼坐右承旨李敏采坐左副承旨柳文養坐右副承旨洪仁浩坐直同副承旨申耆坐直注書李海淸仕一員未差假注書趙台榮仕直事變假注書未差
정조 16년
大駕詣永禧殿入齋室後內閣政院玉堂藥房口傳問安答曰知道
정조 16년
王大妃殿惠慶宮遣承旨問安答曰知道
정조 16년
大駕詣景慕宮人齋室後內閣政院玉堂藥房口傳問安答曰知道
정조 16년
申耆啓曰備邊司郞廳來言今日賓廳日次而動駕相値不得來會云矣敢啓傳曰知道
정조 16년
洪仁浩啓曰臣王大妃殿惠慶宮問安進去下直之意敢啓傳曰知道
정조 16년
兩司前望單子入之大司憲朴祐源大司諫李晩秀落點
정조 16년
傳于申耆曰傳啓之時特推不爲引避更推又不引避有多少奏語特命禁推以弛禁之時故傳旨姑勿捧入則雖因政院誤以勿施分付之致入來肅拜難免疎率大司諫李晩秀遞差獻納李貞運一體捧傳旨
정조 16년
傳于申耆曰大臣當以試事造朝二十日次對進定於明日
정조 16년
徐邁修啓曰明日殿座時承旨不可不備員未差之代政官牌招開政差出待下批牌招察任何如傳曰前望單子入之待下批牌招察任
정조 16년
承旨前望單子入之柳文養落點
정조 16년
傳于申耆曰明日出宮門路以協陽門爲之
정조 16년
申耆啓曰今此試官望中時無職名人令該曹口傳付軍職何如傳曰允
정조 16년
兵曹口傳政事副司直李晩秀韓晩裕單付
정조 16년
以忠淸監司朴宗岳狀啓百歲老人前同知李光春夫妻加給歲饌衣資輸送宴需後道臣就見地方官存問事
정조 16년
傳于申耆曰百歲猶稀異老人之夫妻偕老尤稀異況夫而能作數十里徒步出入韶顔黑髮視不昏聰不聵齒不落飯穩眠穩妻而凡節之康莊倍勝於夫尙能任井臼之事云可謂於古未聞在今初見豈可只令就見存問而止乎老人族派及子若孫幾人家産足可以養老與否詳細探問條列狀聞事令廟堂分付該道
정조 16년
申耆以訓鍊都監言啓曰今正月十六日仁政殿殿座時因兵曹節目金虎門軍一百名除器械將官率領設布帳外排立殿門外若設布帳則銅龍門移直軍五十名將官率領排立出番軍三十名仁政門敦化門進善門各十名將校一人式率領雜人一竝嚴禁事畢後入直軍還入直所出番軍解送而竝待標信擧行之意敢啓傳曰知道竝除標信爲之可也
정조 16년
洪仁浩以義禁府言啓曰黃海道平山府定配罪人徐有聞全羅道金溝縣遠竄罪人洪明浩竝分揀京畿陰竹縣放逐罪人李重蓮放送事承傳啓下矣徐有聞洪明浩分揀李重蓮放送事分付各該道臣之意敢啓傳曰知道
정조 16년
洪仁浩以義禁府言啓曰明日人日製時本府都事皆爲赴擧武都事一員本府入直而當直入直都事公事回公都事仁政門光範門崇範門進善門禁亂都事無以推移假都事六員令該曹口傳擇差以爲分排之地何如傳曰允
정조 16년
壬子正月十五日卯時上詣永禧殿景慕宮展謁擧動入侍時都承旨徐邁修左承旨李義弼右承旨李敏采左副承旨洪仁浩右副承旨申耆同副承旨安廷玹記事官李海淸假注書趙台榮記注官金良倜承膺祚檢校直閣徐榮輔以次隨駕上具翼善冠衮龍袍乘輿出協陽門降輿乘輦出敦化門由鍾閣前路詣紅箭門外降輦乘輿入永禧殿齋室改具冕服執圭入就板位行四拜禮詣殿內奉番還詣齋室改具翼善冠衮龍袍出齋室乘輿出紅箭門外降輿乘輦路由梨峴詣館前路降輦步過詣宮洞口降輦所降輦乘輿入宮大門詣齋室改具冕服執圭就板位行再拜禮詣廟內奉審還詣齋室改具翼善冠衮龍袍乘輿出齋室宮門詣乘輦所降輿乘輦詣館前路降輦步過上曰大司成入侍賤臣承命出與大司成金方行偕入進前上曰祗迎儒生爲幾人乎方行曰爲百餘人矣上曰明日春到記當兼行人日製而通方外試所預令諸生知悉使之趁早待令於敦化門外可也仍命方行退出乘輦詣弘化門外命耆書傳敎曰觀旂橋招見泮長有下敎諸生當已聞知矣明日春到記兼行人日製通方外試所兩試旣合設題亦當兩揭以此分付處所仁政殿當親臨儒生入門敦化門爲之駕入弘化門明政門還內諸臣退出
정조 16년
都承旨徐邁修坐左承旨李義弼坐直右承旨李敏采坐左副承旨柳文養坐右副承旨洪仁浩坐直同副承旨申耆坐注書李海淸仕一員未差假注書趙台榮仕直事變假注書未差
정조 16년
殿座罷後大殿內閣政院玉堂藥房口傳問安答曰知道傳于申耆曰讀券官領府事代一品中擬入傳于申耆曰侍衛軍兵毛具
정조 16년
傳于申耆曰大臣備局堂上引見申耆啓曰京畿監司徐鼎修依下敎來待矣傳曰入侍
정조 16년
兵曹以徐有大爲舟師大將
정조 16년
兵曹口傳政事加設宣傳官單姜彙喆
정조 16년
傳于申耆曰大司諫獻納前望單子入之
정조 16년
臺諫前望單子入之大司諫李亨元獻納金熙采落點
정조 16년
以江原監司尹師國狀啓厲祭香祝祗受道內中央邑獜蹄縣設行事傳于申耆曰諸道則道內中央邑道伯行祀各其邑則邑倅行祀而觀此狀辭該道事例之鹵莾可知依他道例擧行而道伯之殘邑往來爲弊可慮獻官差定亦無不可竝以此意知悉擧行事回諭
정조 16년
申耆以兵曹言啓曰今此顯隆園行幸時各差備驛馬依定例別單書入之意敢啓傳曰知道
정조 16년
申耆以兵曹言啓曰留都營狀啓例爲付撥而或有時急之事則京畿驛馬待令事曾有定奪矣今亦依此例擧行何如傳曰允
정조 16년
園幸時軍令正月二十四日出宮果川縣晝停所自闕門三十里水原府宿所自果川官門四十里二十五日園所展謁自水原官門二十里還詣水原府宿所二十六日果川縣宿所二十七日還宮
정조 16년
壬子正月十六日辰時上御重熙堂右承旨入侍時右承旨李敏采記事官李海淸洪樂游徐有聞以次進伏訖上命書傳敎曰除非設科當次之年則只築室完固者依節製例試取事已有定式矣若或希望紛集殊非定式之意令畿營該府知悉築室已挈眷之類預捧成冊狀聞事分付畿營命退承史以次退出
정조 16년
壬子正月十六日辰時上御仁政殿春到記兼行人日製日次儒生殿講入侍時都承旨徐邁修左承旨李義弼右承旨李敏采左副承旨柳文養右副承旨洪仁浩同副承旨申耆記事官李海淸假注書趙台榮記注官承膺祚金良倜以次侍立上具翼善冠衮龍袍乘輿出協陽門肅章門詣仁政殿降輿陞座上曰儒生仍卽入門可也文養承命分付上曰儒生入場殿庭似狹儀仗等使之出送門外可也文養承命分付上曰讀券官徐浩修代行副司直金尙集爲之李祖承代兵曹參判李在學爲之對讀官韓晩裕代行副司直李晩秀爲之出榻敎上曰戶曹判書趙鼎鎭兵曹判書李秉模行副司直鄭存中知事洪秀輔讀券官加差下出榻敎上曰大司成金方行兵曹參議尹東晩兵曹正郞金達淳尹魯東對讀官加差下出榻敎儒生入門訖引儀唱試官以下入就位行四拜禮到記人日製讀券官吳載純金尙集李秉模趙鼎鎭鄭存中洪秀輔李在學對讀官尹東晩申獻朝李祉永李晩秀殿講考官蔡濟恭李𡊠李鼎揆參考官李師濂金方行金達淳尹魯東入就位行拜禮以次進伏訖濟恭進前奏曰早朝勞動聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣命尙集在學書策詔題仍命揭之敎曰懸題之時擧行駭然當該引儀姓名知入仁浩承命出回奏曰引儀李萬羽金思卨是也上曰懸題官引儀行首引儀竝拿處出榻敎仁浩曰堂下侍衛例爲陳列於堂上侍衛之後而今日殿座時堂下侍衛止於門外不入楹內事甚未安兵曹堂上推考郞廳所當重勘而本院請推之外無他可施之罰何以爲之乎上曰推考可也出擧條上曰殿講當於便殿爲之試官率講生退詣閤外整班以待可也濟恭等退出上曰試所承旨與試官收券後卽爲詣閤可也上乘輿出仁政門由協陽門詣熙政堂降輿陞座上曰次對入侍可也賤臣承命出與左議政蔡濟恭左參贊金華鎭刑曹判書李𡊠行副司直金尙集戶曹判書趙鼎鎭兵曹判書李秉模大司憲朴祐源行副護軍趙心泰左尹李邦一開城留守李時秀校理曺允大事變假注書任㸁偕入進伏濟恭曰雖有次對之命而顧今廟務無一關緊可以稟處者矣上曰因卿登筵欲行次對故果有來會之命矣園幸不遠其間卿須善攝可也濟恭曰昨年完伯狀啓湖南邑稅穀皆以初運裝載事覆啓蒙允矣向見錦伯所報則若如完伯狀辭湖西一道稅穀萬無趁時裝發之望本道之生事必矣云云矣此則事勢似然矣蓋稅穀之趁時裝載卽可謂術者之能則今乃如是定式之後在湖西則似有難便之端矣上曰定式未久又復勿施則此大有關於銷刻之嫌矣濟恭曰果如聖敎矣上曰自廟堂關問完伯處可也此所謂結者解之其所救弊之方使完伯陳之可也濟恭曰聖敎誠好矣濟恭曰頃以慶尙左兵營城堞全築與否容入物力更爲修啓之意草記行會矣卽見慶尙監司鄭大容狀啓則枚擧該兵使李源牒呈以爲本營城堞低殘殆同私家之墻而周回爲一千八百三十六步此則不可不全數改築且於南門外有數百戶民家五六丈大澤環以外城則大有補於守城之道尺量基址亦爲六百二十步而本營所在華山米耗爲二百八十石零以此耗米量其容入假令磨鍊則外城可期十餘年舊城可期二十年請令廟堂稟旨分付矣築城之役期以十年二十年殆涉迃闊設令以年年略干耗米付之城役未見其必有所補狀中所請姑爲置之何如上曰依爲之出擧條命書傳敎曰近日淸暄園行從近當爲之令兵判依筵敎磨鍊軍令二十四日出宮翌日展拜亦令禮曹知悉還宮日字分排依昨年軍令爲之事分付敎秉模曰凡百擧行一依定例磨鍊而卿則先退軍令書入可也心泰曰園幸有命本營軍兵當爲隨駕矣軍兵去就依昨年例擧行乎上曰依昨年例爲之而馬兵留住於培養峙以下步軍只使之隨入可也上曰軍兵之糧米上下在渠輩爲一分有益之效耶心泰曰渠輩以爲特下糧米實出曠絶不勝萬幸云矣上曰凡所擧行各別另飭一依定例俾無一毫糜費之弊可也心泰曰果已申飭矣上曰摠戎使何不入來耶濟恭曰聞方身病猝劇不得入來云矣祐源曰請爲奴罪人河翼龍亟令王府設鞫得情夬正王法上曰不允祐源曰臣又有所懷將爲仰達矣上曰如有所懷退詣臺廳書入可也祐源曰旣得方寸之地時急懲討安敢不仰達而遽然退歸乎上曰旣以退詣臺廳書入爲敎此非勿爲之之敎也何必如是爭執乎祐源曰逆喆罪惡不暇緩聲故將爲仰達矣上曰命止不止仍又連奏寧有如許事體乎仍命書榻敎曰大司憲朴祐源從重推考祐源曰特敎重推之命實不勝萬萬惶悚而懲討義重有難泯默玆敢冒死更奏矣上曰雖云懲討義重他不暇顧豈可承旨一邊讀傳敎臺臣一邊奏所懷乎揆以體統事面誠萬萬駭然矣此非可引之事乎祐源曰臣姿性愚昧言議巽軟淸朝風憲之長本不近似而昨於臨門朝參之時除旨忽降他不暇顧章皇出肅今日賓對冒沒登筵而逆賊尙喆之未加王章徑斃牖下竝與應行追孥之典而尙未亟施實是今日臣子腐心痛骨處近因三司之不備以致合辭之久闕憤惋轉激略陳所懷粗效沬飮之義冀允孥戮之請矣辭未畢達誨責截嚴非但不賜批旨至有重推之命此莫非臣誠淺語拙不能仰格之致以此情踪其何敢一刻晏然於臺次乎請命遞斥臣職上曰勿辭亦勿退待上曰臺諫就坐可也祐源曰旣入方寸之地未及竣請何敢晏然就坐乎上曰大司憲朴祐源更爲推考出榻敎祐源曰臣俄陳逆喆孥戮之請粗效沬飮之義而未蒙開納至承重推前席引避宜卽退出而臣旣得方寸之地未格尺五之天徒知不得請則不止之義冒昧煩奏屢犯瀆撓之罪責敎截嚴至有更推之命此莫非臣忱誠淺薄不能見孚於君父之致其何敢仍因蹲冒於臺次乎請命遞斥臣職上曰勿辭仁浩曰大司憲朴祐源再啓煩瀆退待物論矣上曰知道允大曰都憲所奏卽輿憤所同者也旣達所懷則固當積誠格天而只引區區臺體未承批旨遽然就坐大司憲朴祐源罷職宜矣上曰近來臺諫豈可數遞乎玉堂所奏誠萬萬不緊矣仍命書榻敎曰校理曺允大遞差仍命次對諸臣先退仍命開講儒生等以次進講上曰科次入侍賤臣承命出傳讀券官吳載純等進伏命分考載純等考試訖以策三下南公轍詔三下李弘達等出榜訖命書傳敎曰春到記分製講兼行人日製講居首幼學鄭宗顯策居首幼學南公轍詔居首生員李弘達竝直赴殿試講之次幼學東方淑策之次進士曺鍚中詔之次進士李鍾夏竝直赴會試講之次幼學金鳳仁李尙廉鄭潤朴思默策之次生員韓啓重詔之次幼學南星耉各給一分又命書傳敎曰入格儒生明待令秉模曰昨年園幸時斥候伏兵部字內則只設斥候而伏兵除之十里外則斥候伏兵令守摠兩營各隨地方擧行傳語軍只部字內排立矣今亦依此擧行乎上曰依昨年例爲之可也出擧條命退諸臣以次退出
정조 16년
都承旨徐邁修坐左承旨李義弼坐直右承旨李敏采坐左副承旨柳文養坐直右副承旨洪仁浩坐同副承旨申耆坐注書李海淸仕一員未差假注書趙台榮仕直事變假注書未差
정조 16년
李義弼啓曰來二十一日朝參日次矣敢稟傳曰停
정조 16년
洪仁浩啓曰大司憲朴祐源引避退待執義趙鍚穆掌令宋煥箕洪彦燮持平崔顯重南必鍚俱在外監察茶時之意敢啓傳曰知道
정조 16년
李敏采啓曰來二十一日輪對日次矣敢啓傳曰爲之
정조 16년
洪仁浩啓曰新除授獻納金熙采旣在闕中前望點下之後雖値夜深所當卽爲肅謝而乃於今日拜辭已過之後始呈肅單事體所在誠望未安推考何如傳曰其委折問啓
정조 16년
傳于徐邁修曰都承旨左承旨右副承旨入侍
정조 16년
以李萬羽金思卨李厚植鄭璯許㬘張思恭崔慶鎭等囚單子傳于洪仁浩曰分揀放送
정조 16년
洪仁浩啓曰問啓事命下矣問于獻納金熙采處則以爲見職之前望點下適在於瀛館持被之時則在臣分義固當卽爲出肅豈敢一時逡巡而第緣諫院下隷不卽來告移除之命始聞於拜辭已過之後故肅單之差晩實由於此此外無他可達之辭云矣敢啓傳曰知道
정조 16년
傳于柳文養曰三更前不得以姑停呼望雖曰臺體卽然俄因政院啓辭先施問備更令問啓則當避不避反以僚臺避嫌無難處置揆以處義做錯非細當該詣臺臺臣遞差
정조 16년
柳文養以戶曹言啓曰因傳敎故奉朝賀南有容妻金氏衣資綿紬伍疋木綿㭍疋食物米伍石太貳石別爲磨鍊輸送仍令郞官存問之意敢啓傳曰知道
정조 16년
柳文養以禮曹言啓曰皇壇坍上及祭器等物每年孟春戶禮曹堂上奉審事定式矣今正月二十一日臣曹與戶曹堂上奉審後稟處何如傳曰允
정조 16년
柳文養以兵曹言啓曰昨年園幸時壯勇營鄕軍三哨爲後厢而與隨駕禁軍先詣津頭越邊待候出宮時留都營軍兵四哨爲先後厢挾輦軍一百名禁軍一番亦以留營軍中除出隨駕至津頭落後還宮時亦依出宮時例擧行矣今亦依此磨鍊乎敢稟傳曰依昨年例爲之可也
정조 16년
柳文養以兵曹言啓曰昨年園行時通化門外守摠兩營留陣置之大駕渡涉後舟師大將入來只率前排通化門外朝房待候而還宮時出去津頭擧行矣今番則何以爲之乎敢稟傳曰依昨年例爲之禁營卽留陣當次而大將以舟師大將進去園幸時留陣以御營廳擧行可也
정조 16년
洪仁浩以都摠府言啓曰副摠管徐有和以堂上朔試射試官慕華館晝仕出去之意敢啓傳曰知道
정조 16년
柳文養以訓鍊都監言啓曰今此園幸時本局堂上將官當爲備員而左別將鄭觀采以行首宣傳官侍衛進參矣別將之任今姑改差何如傳曰允
정조 16년
壬子正月十七日辰時上御重熙堂都承旨左承旨左副承旨入侍時都承旨徐邁修左承旨李義弼左副承旨洪仁浩記事官李海淸記注官金良倜記事官徐有聞以次進伏訖上曰檢校直閣徐榮輔入侍可也賤臣承命出與檢校直閣徐榮輔偕入進伏上曰入格儒生入侍出榻敎賤臣承命出與儒生南公轍李弘達曺鍚中韓啓重南星耉偕入上命榮輔呼南公轍李弘達等新來訖上曰儒生以次進前可也公轍等承命進前上敎公轍曰予自三歲始爲受學始知文字向方卽是爾父訓誨之功也初學於南輔養官次學於故相徐志修矣其孫徐榮輔旣已登朝又見爾之登第奇幸之外兼切愴感非但在私奇幸在公亦云幸矣仍命讀所做試券訖命退李弘達進前奏姓名仍讀試券訖命退曺錫中韓啓重南星耉等以次進前奏姓名訖命儒生先退命仁浩書傳敎曰南輔養官自予三歲時受學而置在膝上誠心訓誨予於文字始知向方卽南輔養嘉惠之功也先朝屢加寵異至陞資級及其年至先退也與朴諭善竝許休致臨殿同日宣麻用兩疏故事鍚以宸章宸翰侈以米布紬帛仍命撰成伊日盛擧彙爲一書活印頒行又藏本于史庫以示後此蓋先朝恩典之出常也予於御極之後雖蔭庇其子若孫此不過爲其家祿仕之意豈可曰酬其功今幸其大闡爲其家奇幸不淺故相徐志修卽與南輔養同時在輔養官之任其孫唱第之日遣官致祭今豈可不爲乎故奉朝賀南有容家遣檢校直閣徐榮輔致祭祭文當親撰以此分付奉朝賀夫人令該曹別送衣資食物仍令郞官存問草記命退承史以次退出
정조 16년
都承旨徐邁修坐左承旨李晩秀內閣直右承旨李義弼坐左副承旨李敏采坐直右副承旨洪仁浩坐直同副承旨申耆病注書李海淸仕直一員未差假注書趙台榮仕事變假注書未差
정조 16년
李敏采啓曰大司憲朴祐源引避退待執義趙鍚穆掌令宋煥箕洪彦燮持平崔顯重南必鍚俱在外監察茶時之意敢啓傳曰知道
정조 16년
傳于李敏采曰都承旨右副承旨入侍
정조 16년
傳于李晩秀曰左承旨入侍
정조 16년
傳于徐邁修曰刑曹參判李亨元仍任前職
정조 16년
傳于徐邁修曰禮曹判書前望單子入之
정조 16년
以工曹判書沈豐之初度呈辭傳于徐邁修曰許遞政官牌招開政
정조 16년
徐邁修以弘文館言啓曰本館下番闕直事甚未安今日政新除授玉堂待下批仍卽牌招以爲推移入直之地何如傳曰允
정조 16년
有政吏批判書金文淳舟橋所進參判未差參議沈煥之進都承旨徐邁修進啓曰判書舟橋所進參判未差小臣獨政未安何以爲之敢稟傳曰只出緊任又啓曰禮曹參議今當差出而擬望之人乏少承旨竝擬何如傳曰允以李晩秀爲承旨李在學爲吏曹參判李顯道爲獻納李貞運爲校理申馥爲副校理金翰東爲修撰金羲淳爲副修撰吳載純爲工曹判書尹行元爲禮曹參議金箕應爲監察李敬五爲大司諫朔寧郡守康命吉高陽郡守金思義相換學錄單盧橙刑曹參判李亨元仍任事承傳
정조 16년
兵批判書金文淳進參判未差參議尹東晩入直進參知未差承旨李義弼進以尹㫛爲同知南志默爲內禁將金鎭九爲中樞經歷白翼鎭爲都摠都事吳一運爲森森坡萬戶朴瑬爲管城將黃土岐權管單孟延麟副護軍安宗厚副司直沈豐之李集斗丁範祖安廷玹李貞運金熙采尹光普曺允大竝單付
정조 16년
吏曹式年監試覆試學禮考講一所試官副司果金羲淳司成姜忱二所試官副司果金熙朝典籍張鍚胤三所試官兵曹正郞金達淳直講鄭東愼
정조 16년
徐邁修以承文院都提調意啓曰龍川鐵山兩處漂民出送事盛京禮部咨文兩道同日出來矣以前頭使行別伸謝悃之意依例合撰一咨正書安寶後定禁軍騎撥下送于灣府使之傳給鳳城以爲轉致盛京之地何如傳曰允
정조 16년
徐邁修以內醫院都提調意啓曰自前行幸時若是經宿之地則陪從掌務官一員例自司僕寺補把馬一匹許給矣今番行幸時依前例許給之意分付該寺何如傳曰允
정조 16년
洪仁浩以兵曹言啓曰闕內入直訓鍊都監局別將把摠哨官及內三廳將守門將禁衛營把摠哨官等番單子每中日入啓受點矣今此園所行幸時依定式今正月二十三日番單子二十六日入直人員竝爲受點趁期替直分所單子待受點卽爲書入二十九曰番單子回鑾翌日卽爲書入巡將監軍今二十三日入啓單子預爲排日受點逐日受牌大省記及別省記自今二十四日二十七日至二十三日預爲書入京中軍號亦自二十四日二十七日至預爲啓下留置政院逐日頒布隨駕所軍號自隨駕所啓下須布之意敢啓傳曰知道
정조 16년
洪仁浩以舟師營言啓曰今番園幸時舟橋上排立大軍物小軍物中以何軍物擧行乎敢稟傳曰以小軍物爲之
정조 16년
壬子正月十八日辰時上御重熙堂都承旨入侍時都承旨徐邁修記事官李海淸記注官金良倜承膺祚以次進伏訖上曰大妃殿進御人蔘養胃湯自今日一貼式限五貼煎入出榻敎上曰當該捧納承旨遞差禮曹堂上罷職出榻敎上曰右副承旨入侍出榻敎賤臣承命出與右副承旨洪仁浩偕入進伏上命讀公事判付訖仁浩曰左右史備員事命下而前檢閱李重蓮雖蒙放送之命而方在削職中故敢此仰達矣上曰一體分揀可也仁浩曰昨日禮曹草記壇享親行吉日以三月初六日擇吉以入矣初五日元陵國忌相値而親享日字如是磨鍊設令日官不能審愼爲禮堂者全不致察至有循例草記之擧事係莫重萬萬駭然臣等之矇然捧入誠不勝惶恐當該禮曹堂上所當重勘而本院請推之外無他可施之罰何以爲之乎上曰捧納承旨遞差該曹堂上罷職當該日官令刑判各別嚴杖懲勵可也命退承史以次退出
정조 16년
壬子正月十八日午時上御重熙堂左承旨入侍時左承旨李義弼假注書趙台榮記注官金良倜記事官徐有聞以次進伏訖上曰右副承旨入侍賤臣承命出傳右副承旨洪仁浩進伏上曰今番監試覆試學禮講何間當爲之乎仁浩曰旣有前一朔開講之已例故晦前當開講云矣上曰今番則試官各別擇差事分付該曹可也上曰兵曹參知前望單子入之出榻敎命退承史以次退出
정조 16년
都承旨徐邁修坐左承旨李晩秀內閣進右承旨李義弼坐左副承旨李敏采坐直右副承旨洪仁浩坐同副承旨申耆坐直注書李海淸仕直一員未差假注書趙台榮仕事變假注書未差
정조 16년
藥房都提調洪樂性提調吳載純副提調徐邁修啓曰伏未審日間聖體若何寢睡水剌之節何如臣等率諸卿醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 16년
王大妃殿惠愛宮中宮殿藥房口傳問安答曰知道
정조 16년
李晩秀啓曰今此顯隆園行幸時何大臣留都乎敢稟傳曰洪領敦寧留都
정조 16년
洪仁浩啓曰同副承旨申耆今日不爲仕進卽爲牌招何如傳曰允
정조 16년
傳于洪仁浩曰左副承旨入侍
정조 16년
傳于李每采曰右副承旨同副承旨入侍
정조 16년
兵曹以徐浩修爲守宮大將
정조 16년
徐邁修以吏曹言啓曰中學訓導金景煥除拜後過限未肅拜西學訓導金元默受由過限未上來竝依例改差何如傳曰允
정조 16년
李敏采以宣惠廳言啓曰以惠廳均廳上納衍期及關西小米作錢經年不納定日準捧事筵達批旨內今聞惠堂言甚至結錢亦有踰歲不納處云大抵近來紀綱掃地之致事目法意何等嚴重則前此該堂之無一言萬萬可駭今明適値弛禁之日限以再明無論惠廳均廳納若有拒納者依事目律直勘草記竝與不飭之堂上令政院捧傳旨後復有此等之弊則都提擧論勘該堂可也事命下矣惠廳大同未收米錢及均廳關西小米各年作錢未收今纔準捧而至於結錢漁鹽船稅免稅結米太錢木雖嚴加催督未納之數猶且夥然故已捧數爻及未捧各邑列書別單以入未納各該邑守令自本廳所當指名請勘而間或有遞易之事當該守令誰某與否無以詳知竝令各該道臣詳査現告以爲依事目勘處之意敢啓傳曰知道
정조 16년
李晩秀以觀象監一二提調意啓曰本監所掌曆書中千歲曆刊印已徑十年矣今當百中曆印頒之時千歲曆亦當繼印未來十年令曆官輩推步繼印以入何如傳曰允
정조 16년
李晩秀以弘文館言啓曰新除授副校理申馥修撰金翰東時在慶尙道安東地經筵入番事緊請斯速乘馹上來事下諭傳曰依啓
정조 16년
李晩秀以禮曹言啓曰各殿私忌有素饌封進之規矣今正月二十七日唐城府夫人小祥時大殿中宮殿素饌依例封進之意知委何如傳曰允
정조 16년
李晩秀以禮曹言啓曰郊壇四孟朔遣禮郞看審有無頉自該曹草記事定式矣發遣郞廳風雲雷雨壇先農壇先蠶壇祚雨壇司寒壇漢江壇雩祀壇厲壇次第摘奸則各壇壇上及紅箭門階砌石俱爲無頉而先農壇四面紅箭門柱根塗灰先蠶壇南邊紅箭門柱根塗灰厲壇東邊紅箭門柱根塗灰竝小小剝落故卽爲修補事分付該監此後看護等節着實擧行事各別申飭之意敢啓傳曰知道
정조 16년
洪仁浩以義禁府言啓曰前佐郞宋徵一遠地定配事承傳啓下矣宋徵一慶尙道長鬐縣竄配而時在江原道江陵府云以承傳內辭意具罪目依例發遣府羅將自江陵府執捉仍令押送配所何如傳曰允
정조 16년
洪仁浩以刑曹言啓曰因都承旨徐邁修所啓壇享擇日不能審愼之日令刑判各別嚴杖懲勵事命下矣依傳敎當該日官全宗周各別決杖一百懲礪放送之意敢啓傳曰知道
정조 16년
大司諫李敬五獻納李顯道啓曰請爲奴罪人金壽賢河翼龍竝令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上司憲府大司憲朴祐源以臣俄陳逆喆孥戮之請粗效沬飮之義而未蒙開納至承重推前席引避宜卽退出而臣旣得方寸之地未格尺五之天徒知不得請則不止之義冒昧煩奏屢犯瀆擾之罪責敎截嚴至石更推之命此莫非臣忱誠淺薄不能見孚於君父之致其何敢因仍蹲冒於臺次乎引避而退雖涉瀆擾寔嚴懲討豈可以此輕遞言官請大司憲朴祐源出答曰不允末端事明日更爲處置
정조 16년
壬子正月十九日辰時上御誠正閣藥房入診入侍時都提調洪樂性提調吳載純副提調徐邁修記事官李海淸洪樂游徐有聞檢校直閣李晩秀醫官李翊臣金光國李敬培金順行李惟鑑以次進伏訖樂性等曰數日日氣稍和聖體若何上曰一樣矣樂性等曰王大妃殿氣候若何上曰一樣矣樂性等曰惠慶宮氣候若何上曰一樣矣樂性等曰元子宮氣候近得若何上曰連爲好過矣樂性曰月正元日祈穀社壇太廟南殿次第展謁旋又臨門仍行歲首朝參連日勞動不少聖體一向萬安臣民慶忭曷有其極元子宮衣尺漸長智思日就睿姿益復岐嶷此實億萬年無疆之基區區下情不勝懽忭敢獻以華封之祝上曰新年德談好矣上曰申義淸之百歲已極希貴而公州老人之百歲偕老尤豈不希貴乎樂性曰世躋壽域石此希貴之事莫非聖化攸曁近日耆堂至爲二十八之多云尤爲希罕矣上曰此莫非先大王壽考之化至今流行而然矣樂性曰醫官今方待令使之入診何如上曰不必入診矣樂性曰園幸在卽臣旣在保護之任未得陪往臣之虧分闕禮固已萬萬惶悚而揆以國體不容如是苟且伏願特下遞改之命焉上曰旣有提調卿雖未得隨駕何妨之有須勿辭巽好矣命退諸臣以次退出
정조 16년
壬子正月十九日午時上御重熙堂右副承旨同副承旨入侍時右副承旨洪仁浩同副承旨申耆假注書趙台榮記事官洪樂游徐有聞以次進伏訖上曰皇壇節祭以三月初六日擇吉曾有前例乎耆曰壬寅年攝行時果有初六日行祭之例云矣命書傳敎曰今聞有十年前前例云所謂前例亦未免不審然旣有之該堂譴罷該房遞差竝勿施承旨已出代騎堂前職與參判仍任因此思之壇享擇日豈可拘我國齋日乎依前勿拘元陵齋日自有異焉竝以此意令該曹知悉命退承史以次退出
정조 16년
壬子正月十九日未時上御重熙堂左副承旨入侍時左副承旨李敏采記事官李海淸洪樂游徐有聞以次進伏訖上曰左承旨入侍出榻敎賤臣承命出與左承旨李晩秀偕入進伏上命讀公事書判付訖命退承史以次退出
정조 16년
都承旨徐邁修坐左承旨李晩秀坐右承旨李義弼坐左副承旨李敏采坐右副承旨洪仁浩坐直同副承旨申耆坐直注書李海淸仕直一員未差假注書趙台榮仕事變假注書任㸁仕
정조 16년
申耆啓曰臣以入直禁軍戎器點考進去下直之意敢啓傳曰知道
정조 16년
申耆啓曰臣依定式進詣仁政殿月臺入直禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 16년
傳于李敏采曰左副承旨入侍
정조 16년
傳于徐邁修曰軍士房承旨入侍
정조 16년
傳于李義弼曰輪對官後日次來待
정조 16년
傳于申耆曰差祭摠管許遞前望單子入之待下批牌招察任
정조 16년
摠管前望單子入之李亨元落點
정조 16년
傳于徐邁修曰凡事皆欲慰悅則儒生擧措雖可駭來頭申飭則足可遵令今番成冊已捧之類見拔者今番試取則許令同赴紙頭書方外則科次後當施賞矣待還宮後申飭府使斯速馳送還本土事分付畿營
정조 16년
大司諫李敬五啓曰臣鹵莾譾劣淸朝耳目自知不堪薇垣新命忽下於浹旬病伏之中沐浴義重章皇出肅適當憲臺處置之時實循共公之論敢陳出仕之請矣伏承聖批有明日更爲處置之命臣誠惝怳莫省攸措蓋臺閣處置之規法例不輕體段自別立落一定無容更議況此憲長之所陳者卽逆喆孥籍之請也顯戮未加於生前則當律亟施於死後者係是不易之論實關應行之典則懲討大義也瀆擾微失也爲今日臺臣者固當置諸立科而處置旣定之後乃有此非常之敎臣雖疲軟亦何敢怵畏義分壞損體例甘自歸於貽羞臺閣之科乎此莫非臣人微誠淺不能仰格之致以此情踪何可晏然僚臺旣以此自引則臣之處義尤無可論昨因日暮今始來避所失尤大請命遞斥臣職答曰勿辭
정조 16년
洪仁浩啓曰大司諫李敬五一日再啓煩讀退待物論之意敢啓傳曰知道
정조 16년
獻納李顯道啓曰臣言議風裁萬不近似於淸朝耳目之列而憲臺之處置有命薇垣之除旨際降臣他不暇顧張皇出肅而向來憲長筵啓所執實出嚴討屢瀆尤爲得體則臣等出仕之請實循大同之論而昨夕啓辭旣未蒙允令日疏批又未蒙諒至以啓語之立落未知爲當爲批又以入來處置爲敎然則其將置憲長於落科然後始乃得其當也臣雖萬被誅戮終不敢改易前見更爲異辭使懲討大義一擧掃地矣且伏況諫長避嫌辭意以處置旣定而若怵畏義分壞損體例則將貽臺閣之羞爲辭臣與諫長處義固無異同而諫長旣以此至蒙退待之命矣臣之去就尤非可論以此情踪其何敢一刻仍冒於臺次乎請命遞斥臣職答曰勿辭
정조 16년
洪仁浩啓曰獻納李顯道一日再啓煩瀆退待物論之意敢啓傳曰知道
정조 16년
以李儒修囚單子傳于洪仁浩曰保放